दूसरा बड़ा संकट है रँगदारी। यह कोई नई परिघटना नहीं है। जब से वाणिज्य-व्यापार शुरू हुआ, तभी से रँगदारी वसूली भी शुरू हो गई, भले ही अलग-अलग कालखंडों में उसका स्वरूप भिन्न-भिन्न रहा हो। बनियों को इसमें कोई उज्र भी नहीं होता, बशर्तें उनकी लूट अबाध गति से चल रही हो और वसूली जाने वाली कुल रँगदारियाँ उनके मुनाफे के कुछ प्रतिशत से अधिक नहीं हो। लेकिन जब व्यापार में आई मंदी के कारण रँगदारी देना भारी पड़ने लगता है और दूसरी ओर, महानगरों-नगरों की अपेक्षा कमजोर या शिथिल कानून-व्यवस्था के चलते वसूली और बढ़ती चली जाती है, तब व्यवसायी वर्ग के सामने पलायन की परिस्थिति पैदा हो जाती है।